text: ক্ষমা চাইলেন বাট, ক্রিকেট জগতে স্বস্তি | খেলাধুলা | DW | 30.09.2010
  ক্ষমা চাইলেন বাট, ক্রিকেট জগতে স্বস্তি
  পাকিস্তান ক্রিকেট বোর্ড (পিসিবি)-র চেয়ারম্যান এজাজ বাট ইংল্যান্ডের বিরুদ্ধে ঘুস গ্রহণের অভিযোগ প্রত্যাহার করে নেওয়ায় দুই দেশের মধ্যেকার উত্তেজনা কেটে যেতে পারে বলে বৃহস্পতিবার আশা প্রকাশ করেছে পাকিস্তানের ক্রিকেট জগত৷
  পাকিস্তান ক্রিকেট বোর্ডের চেয়ারম্যান এজাজ বাট
  পিসিবির চেয়ারম্যান দাবি করেছিলেন, ওভাল ম্যাচ সিরিজে হেরে যাবার জন্যে ইংল্যান্ডের খেলোয়াড়দের প্রচুর পরিমাণে ঘুস দেয়া হয়েছে৷ এরপরে ইংল্যান্ড এবং ওয়েলস ক্রিকেট বোর্ড (ইসিবি) হুঁশিয়ার করে দিয়ে বলেছিল, এই মন্তব্যের জন্যে বাট যদি অকুন্ঠচিত্তে ক্ষমা না চান, তাহলে তাঁর বিরুদ্ধে আইনি ব্যবস্থা নেওয়া হবে৷ ইংল্যান্ড দলের খেলোয়াড়দের এই ঘুস গ্রহণের কথা বাট বাজিকরদের কাছ থেকে শুনেছেন বলে বারবারই উল্লেখ করেছেন৷
  ইসিবি চেয়ারম্যান গিলেস ক্লার্ক'এর সঙ্গে বৈঠকের পরে বুধবার বাট ক্ষমা প্রার্থনা করেন৷ পাকিস্তানের সাবেক ক্যাপ্টেন জহির আব্বাস এএফপি-কে বলেন, অভিযোগ প্রত্যাহারের এই ঘটনাকে সবাই স্বাগত জানিয়েছেন৷ তিনি বলেন, আমি আশা করি, দুই দেশের মধ্যেকার সম্পর্কে যে ক্ষতি হয়েছে, সর্বশেষ পরিস্থিতি অনুযায়ী তা অনেকটাই কাটিয়ে উঠা যাবে৷ পাকিস্তানে আন্তর্জাতিক ক্রিকেটের আয়োজন করতে ইসিবি সহায়তা অব্যাহত রাখবে বলেও আশা প্রকাশ করেন আব্বাস৷ গত বছরের মার্চ মাসে শ্রীলংকা দলের ওপর জঙ্গি হামলার পর থেকে, পাকিস্তানে যে কোন আন্তর্জাতিক ম্যাচ আয়োজনের ক্ষেত্রে নিরাপত্তা উদ্বেগ রয়েছে৷
  আব্বাস বলেন, আমার মনে হয়, ''বাটের ভাবমূর্তি একেবারেই নষ্ট হয়ে গেছে৷ এই ধরনের গুরুতর অভিযোগ উত্থাপন করার আগে বাটের চিন্তা করা উচিত ছিল৷ কেননা, দেশের ক্রিকেট বোর্ডে বাট একজন সিনিয়র ব্যক্তিত্ব এবং একটি গুরুত্বপূর্ণ অবস্থানে রয়েছেন৷''